Innstillingen om nytt sykehus i Molde og kraftig reduserte funksjoner i Kristiansund har satt sinnene i kok på Nordmøre. Flere aksjoner er planlagt i forbindelse med styremøtet i Helse Nordmøre og Romsdal fredag.

Ordfører Per Kristian Øyen og Roger Kjøl i sykehusgruppa oppfordrer nordmøringer til å delta i kolonnekjøring frem til styremøtet.

– Fredag klokken ni møtes vi ved bomstasjonen ved innkjøringen til Sveggen. Ordføreren kjører først, så fortsetter vi i kolonne helt frem til Hustadvika gjestegård, hvor styremøtet skal holdes, sier Kjøl.

Hån

– Innstillingen er en hån mot oss kvinnfolk, sier leder Kirsten Skaret i aksjonsgruppa Kvinnfolk på Nordmøre.

Gruppa starter underskriftskampanje. Den skal sendes ut til alle kommunene på Nordmøre i løpet av torsdagen. På underskriftskampanjen står det følgende: «Jens! Kvinner på Nordmøre utfordrer deg. Stopp nedleggingen av føde- og kirurgisk akuttilbud!»

SMS

Aksjonsgruppa Bevar lokalsykehuset på Nordmøre oppfordrer folk om å slå av alle lys i et kvarter torsdag kveld.

I tillegg finnes det flust av grupper på facebook, hvor folk kan melde seg inn og si hva de mener om helsedirektørens innstilling.